b'\n_START_ARTICLE_\nAshley Barnes\n_START_SECTION_\nSeurajoukkueura\n_START_PARAGRAPH_\nBarnes aloitti uransa Paulton Roversissa, jota h\xc3\xa4n edusti vuoteen 2007 asti. Vuonna 2007 h\xc3\xa4n siirtyi Englannin mestaruussarjassa pelanneeseen Plymouth Argyleen, jossa h\xc3\xa4n ei pelannut kolmen vuoden aikana kuin 22 peli\xc3\xa4, joissa syntyi kaksi osumaa. Suurimman osan Plymouth-ajastaan Barnes vietti lainalla muissa seuroissa. Vuonna 2010 h\xc3\xa4n oli lainalla ykk\xc3\xb6sliigan Brighton & Hove Albionissa, jossa h\xc3\xa4n teki kahdeksassa peliss\xc3\xa4 nelj\xc3\xa4 maalia. Kes\xc3\xa4ll\xc3\xa4 2010 Brighton osti Barnesin itselleen. Huhtikuussa 2011 Barnes iski ratkaisevan maalin Dagenham & Redbridge\xc3\xa4 vastaan, joka nosti Brightonin Mestaruussarjaan. Barnes pelasi Brightonin paidassa vuosina 2010-2014 141 peli\xc3\xa4, joissa h\xc3\xa4n onnistui maalinteossa hienot 42 kertaa. Tammikuussa 2014 Barnes siirtyi niin ik\xc3\xa4\xc3\xa4n Mestaruussarjassa pelanneeseen Burnley FC:hen, joka onnistui nousemaan kauden 2013-2014 p\xc3\xa4\xc3\xa4tteeksi Valioliigaan. Barnesin valioliigadebyytti tapahtui elokuussa 2014 Chelsea FC:t\xc3\xa4 vastaan ja avausmaalinsa Valioliigassa h\xc3\xa4n puski marraskuussa 2014 Hull Cityn verkkoon. H\xc3\xa4n teki ensimm\xc3\xa4isell\xc3\xa4 valioliigakaudellaan viisi maalia. Seuraavan kauden Burnley pelasi mestaruussarjassa mutta nousi kev\xc3\xa4\xc3\xa4ll\xc3\xa4 2016 takaisin Valioliigaan. T\xc3\xa4m\xc3\xa4n j\xc3\xa4lkeen Barnes on kausittain tehnyt Valioliigassa kuusi, yhdeks\xc3\xa4n ja 12 maalia. Valioliigakauden 2019\xe2\x80\x932020 h\xc3\xa4n aloitti tekem\xc3\xa4ll\xc3\xa4 kolmessa ensimm\xc3\xa4isess\xc3\xa4 ottelussa yhteens\xc3\xa4 nelj\xc3\xa4 maalia.\n_START_SECTION_\nMaajoukkueura\n_START_PARAGRAPH_\nBarnes on syntynyt Englannissa englantilaisille vanhemmille mutta on pelannut erikoisluvalla yhden yst\xc3\xa4vyysottelun It\xc3\xa4vallan alle 20-vuotiaiden maajoukkueen paidassa elokuussa 2008. Barnesin is\xc3\xa4n\xc3\xa4iti on kotoisin It\xc3\xa4vallan K\xc3\xa4rntenist\xc3\xa4 mutta Barnesilla ei ole It\xc3\xa4vallan kansalaisuutta, joten h\xc3\xa4n ei voi edustaa maata virallisissa kilpailuissa.'